PROTOCOLUL (nr. 15)

PRIVIND UNELE DISPOZIŢII REFERITOARE LA REGATUL UNIT AL MARII BRITANII ŞI IRLANDEI DE NORD

ÎNALTELE PĂRŢI CONTRACTANTE,

RECUNOSCÂND că Regatul Unit nu este obligat şi nu s-a angajat să adopte moneda euro, fără o decizie specială în acest sens a guvernului şi a parlamentului său;

AVÂND ÎN VEDERE că, la 16 octombrie 1996 şi la 30 octombrie 1997, Guvernul Regatului Unit a notificat Consiliului intenţia sa de a nu participa la a treia etapă a Uniunii economice şi monetare;

LUÂND ACT de faptul că guvernul Regatului Unit are obiceiul să-şi finanţeze împrumuturile prin vânzarea de titluri de creanţă către sectorul privat;

AU CONVENIT cu privire la următoarele dispoziţii, care se anexează la Tratatul privind Uniunea Europeană şi la Tratatul privind funcţionarea Uniunii Europene:

1. Regatul Unit nu este obligat să adopte moneda euro, cu excepţia cazului în care notifică Consiliului intenţia sa de a face acest lucru.

2. Punctele 3–8 și 10 se aplică Regatului Unit, având în vedere notificarea efectuată de guvernul său Consiliului la 16 octombrie 1996 şi la 30 octombrie 1997.

3. Regatul Unit îşi păstrează competenţele în domeniul politicii monetare în conformitate cu dreptul intern.

4. Articolul 119 al doilea paragraf, articolul 126 alineatele (1), (9) şi (11), articolul 127 alineatele (1)–(5), articolul 128, articolele 130, 131, 132 şi 133, 138 şi 140 alineatul (3), articolul 219, articolul 282 alineatul (2), cu excepţia primei şi ultimei teze, articolul 282 alineatul (5) şi articolul 283 din Tratatul privind funcţionarea Uniunii Europene nu se aplică Regatului Unit. De asemenea, nu se aplică articolul 121 alineatul (2) din tratatul amintit, în ceea ce priveşte adoptarea de către părţi a orientărilor generale ale politicilor economice care privesc zona euro în general. În aceste dispoziţii, referirile la Uniune şi la statele membre nu includ Regatul Unit, iar referirile la băncile centrale naţionale nu includ Banca Angliei.

5. Regatul Unit face eforturi să evite un deficit public excesiv.

Articolele 143 şi 144 din Tratatul privind funcţionarea Uniunii Europene continuă să se aplice Regatului Unit. Articolul 134 alineatul (4) şi articolul 142 se aplică Regatului Unit ca şi cum acesta ar face obiectul unei derogări.

6. Drepturile de vot ale Regatului Unit se suspendă în ceea ce priveşte actele Consiliului menţionate la articolele enumerate la punctul 4 şi în cazurile prevăzute la articolul 139 alineatul (4) primul paragraf din Tratatul privind funcţionarea Uniunii Europene. În acest scop, se aplică articolul 139 alineatul (4) al doilea paragraf din tratatul menţionat.

Regatul Unit nu are dreptul de a participa la numirea preşedintelui, vicepreşedintelui şi a celorlalţi membri ai Comitetului executiv al BCE, menţionată la articolul 283 alineatul (2) doilea paragraf din tratatul menţionat.

7. Articolele 3, 4, 6, 7, 9.2, 10.1, 10.3, 11.2, 12.1, 14, 16, 18, 19, 20, 22, 23, 26, 27, 30, 31, 32, 33, 34 şi 49 din Protocolul privind Statutul Sistemului European al Băncilor Centrale şi al Băncii Centrale Europene ("Statutul") nu se aplică Regatului Unit.

În aceste articole, referirile la Uniune sau la statele membre nu includ Regatul Unit, iar referirile la băncile centrale naţionale sau la acţionari nu includ Banca Angliei.

Referirile din articolele 10.3 şi 30.2 din Statut la "capitalul subscris al BCE" nu includ capitalul subscris de Banca Angliei.

8. Articolul 141 alineatul (1) din Tratatul privind funcţionarea Uniunii Europene şi articolele 43-47 din Statut se aplică, fie că un stat membru face sau nu obiectul unei derogări, sub rezerva următoarelor modificări:

(a) în articolul 43, referirile la misiunile BCE şi IME vizează misiunile care mai trebuie îndeplinite după introducerea monedei euro datorită unei eventuale decizii a Regatului Unit de a nu adopta moneda euro;

(b) în plus faţă de misiunile menţionate la articolul 46, BCE îndeplineşte o funcţie de consiliere şi asistenţă în pregătirea oricărei decizii pe care Consiliul ar putea fi obligat să o ia în privinţa Regatului Unit, în conformitate cu dispoziţiile punctului 9 literele (a) şi (c);

(c) Banca Angliei varsă contribuţia sa la capitalul BCE cu titlu de participare la cheltuielile acesteia de funcţionare, pe aceeaşi bază ca şi băncile centrale naţionale ale statelor membre care fac obiectul unei derogări.

9. Regatul Unit poate notifica în orice moment Consiliului intenţia sa de a adopta moneda euro. În acest caz:

(a) Regatul Unit are dreptul să adopte moneda euro, în cazul în care îndeplineşte condiţiile necesare. Consiliul, hotărând la cererea Regatului Unit, în condiţiile şi în conformitate cu procedura stabilite în articolul 140 alineatul (1) şi (2) din Tratatul privind funcţionarea Uniunii Europene, decide dacă Regatul Unit îndeplineşte condiţiile necesare;

(b) Banca Angliei varsă partea sa de capitalul subscris şi transferă la BCE active din rezervele valutare şi contribuie la rezervele BCE pe aceeaşi bază ca şi banca centrală naţională a unui stat membru pentru care derogarea a luat sfârşit;

(c) Consiliul, hotărând în condiţiile şi în conformitate cu procedura stabilite în articolul 140 alineatul (3) din tratatul menţionat, adoptă orice altă decizie necesară pentru a permite Regatului Unit să adopte moneda euro.

În cazul în care Regatul Unit adoptă moneda euro în conformitate cu dispoziţiile prezentului punct, punctele 3 – 8 încetează să se aplice.

10. Prin derogare de la articolul 123 din Tratatul privind funcţionarea Uniunii Europene şi de la articolul 21.1 din Statut, guvernul Regatului Unit îşi poate păstra linia de credit "Ways and Means" de care dispune la Banca Angliei, în cazul în care şi atât timp cât Regatul Unit nu adoptă moneda euro.

--------------------------------------------------